ตลาดหุ้นเอเชียร่วงยกแผง หลังผลประชุมเดือนม.ค.ชี้เฟดอาจขึ้นดบ.เร็วเกินคาด
ตลาดหุ้นเอเชียส่วนใหญ่ปรับตัวลดลง หลังผลประชุมชี้เฟดจ่อขึ้นดอกเบี้ยเร็วกว่าคาด
22 ก.พ. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงเมื่อคืน เนื่องจากความวิตกกังวลที่ว่าธนาคารกลางสหรัฐ (เฟด) อาจปรับขึ้นอัตราดอกเบี้ยเร็วกว่าคาดในปีนี้ หลังจากรายงานการประชุมประจำเดือนม.ค.ของเฟดระบุว่า กรรมการเฟดส่วนใหญ่คาดว่าอัตราเงินเฟ้อของสหรัฐจะดีดตัวขึ้นในปีนี้ ซึ่งจะเป็นปัจจัยสนับสนุนให้เฟดเดินหน้าปรับขึ้นดอกเบี้ยต่อไป
ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,789.88 จุด ลดลง 180.93 จุด, -0.82% ดัชนี SSE Composite ตลาดหุ้นจีนเปิดวันนี้ที่ 3,237.57 จุด เพิ่มขึ้น 38.41 จุด, +1.20% ดัชนี HSI ตลาดหุ้นฮ่องกงเปิดวันนี้ที่ 31,084.45 จุด ลดลง 347.44 จุด, -1.11%
ขณะเดียวกัน ดัชนี TAIEX ตลาดหุ้นไต้หวันเปิดวันนี้ที่ 10,698.47 จุด ลดลง 15.97 จุด, -0.15% ดัชนี KOSPI ตลาดหุ้นเกาหลีใต้เปิดวันนี้ที่ 2,417.18 จุด ลดลง 12.47 จุด, -0.51% ดัชนี FTSE STI ตลาดหุ้นสิงคโปร์เปิดวันนี้ที่ 3,503.09 จุด ลดลง 13.14 จุด, -0.37% ดัชนี FBMKLCI ตลาดหุ้นมาเลเซียเปิดวันนี้ที่ 1,854.25 จุด ลดลง 3.92 จุด, -0.21%
โดยคณะกรรมการเฟดได้เปิดเผยรายงานการประชุมนโยบายการเงินของวันที่ 30-31 ม.ค. เมื่อวานนี้ โดยระบุว่า กรรมการเฟดส่วนใหญ่มีความเห็นตรงกันว่า ความแข็งแกร่งของแนวโน้มเศรษฐกิจในระยะใกล้นี้ ทำให้เฟดมีความเชื่อมั่นมากขึ้นว่า การเดินหน้าปรับขึ้นอัตราดอกเบี้ยในลักษณะค่อยเป็นค่อยไปนั้น ถือเป็นการดำเนินการที่เหมาะสม
นอกจากนี้ ตลาดยังได้รับแรงกดดันมากขึ้นเนื่องจากรายงานการประชุมของเฟดได้หนุนอัตราผลตอบแทนพันธบัตรรัฐบาลสหรัฐประเภทอายุ 10 ปีพุ่งขึ้นแตะระดับสูงสุดในรอบ 4 ปีที่ระดับ 2.95% เมื่อคืนนี้ และยังได้เพิ่มน้ำหนักให้กับกระแสคาดการณ์ที่ว่า เฟดจะเดินหน้าปรับขึ้นอัตราดอกเบี้ยต่อไป